SAL, stakers bereik ooreenkoms(Argieffoto: AP Photo/Themba Hadebe) Die Kommissie vir Versoening, Bemiddeling en Arbitrasie (KVBA) het pas bekend gemaak dat ŉ skikking tussen die Suid-Afrikaanse Lugdiens (SAL) en stakende vakbondlede bereik is. Die metaalwerkersvakbond Numsa en die Suid-Afrikaanse Vereniging van Kajuitpersoneel (Sacca) het verlede week by die SAL en sy tegniese afdeling, SAAT, begin staak. Die KVBA het in ŉ verklaring gesê ŉ ooreenkoms is Vrydag omstreeks 12:00 bereik. Hy het egter nie uitgebrei oor die besonderhede van die skikking nie. “Die KVBA sal aanhou om ná die dispuutoplossingsproses steun aan die betrokke partye te gee om hulle te help om deur sommige van die onderliggende kwessies en uitdagings te werk. Dit is belangrik om arbeidsverhoudinge te bou ter wille van vrede in die werkplek.” eNCA het berig die National Transport Union (NTM) het vandag ŉ ooreenkoms aangegaan vir ŉ loonverhoging van 5,9%, terugwerkend tot April vanjaar. Die verhoging tree egter eers in Februarie aanstaande jaar in werking. Die NTM se lede het nie aan die staking deelgeneem nie. Die SAL het sy werkers gister ingelig dat hy nie sy salarisverpligtinge op die geskeduleerde betalingsdatums sal kan nakom nie. Zuks Ramasia, waarnemende uitvoerende hoof van die SAL, het gesê die lugdiens is steeds in ŉ kritieke en sensitiewe proses om R2 miljard werkskapitaal van finansierders te bekom om sy dag-tot-dag‑bedrywighede te finansier. Die SAL het honderde vlugte gekanselleer sedert die staking Vrydag begin het. Die staking het die redery boonop sowat R50 miljoen per dag gekos. Die staatsinstelling het in 2011 laas ŉ wins getoon, terwyl die regering die afgelope drie jaar nagenoeg R20 miljard aan die SAL bestee het. Tlali Tlali, woordvoerder van die SAL, het gesê ŉ mediaverklaring oor die skikkingsooreenkoms sal binnekort uitgereik word.